L'Ajuntament de Sagunt s'adherix al Pacte Valencià contra la Violència de Gènere i Masclista
02 de novembre 2017

![Imagen 1](/media/nzhpffxi/23maria_gimenez_cuerpo.jpg)

_

L'Ajuntament de Sagunt s'adherix al Pacte Valencià contra la Violència de Gènere i Masclista. La Comissió Informativa Permanent de Benestar Social ha sigut l'encarregada d'emetre el dictamen que posteriorment la regidora d'Igualtat, María Giménez, va presentar en el Ple ordinari d'octubre i s’aprovà per unanimitat.

Segons la regidora, este pacte, impulsat pel Consell, arreplega “**les propostes de la subcomissió sobre l'eradicació de la Violència de Gènere del Consell i de l'informe sobre l'atenció i protecció a les víctimes del Síndic de Greuges, amb el treball dels moviments socials feministes que lluiten per la igualtat de gènere. Amb este pacte, les institucions valencianes, partits polítics, universitats, mitjans de comunicació, cossos de justícia i seguretat pública, entitats i altres organitzacions de la societat civil es comprometen a lluitar contra tot tipus de violència cap a les dones**”.

Este pacte està estructurat en “**5 eixos, 21 objectius i 293 mesures concretes amb l'objectiu de transformar la societat i eradicar les violències contra les dones. És un document viu i en moviment, al que persones de manera individual o altres organitzacions poden adherir-se i sumar noves accions**”. Giménez afirma l'existència a Sagunt d'un “**Departament Municipal d'Igualtat on s'oferix una atenció integral a dones que estan o han estat exposades a situacions de violència. Es treballa la prevenció de la violència en tots els centres educatius, es dissenyen campanyes d'informació i sensibilització. Comptem amb dos plans d'igualtat de gènere, i un reglament intern per a la transversalitat de gènere, i el més important, amb un Pacte Ciutadà contra la Violència de Gènere. És a dir, Sagunt és un municipi pioner en la posada en marxa d’estos pactes i compromisos**”.

En paraules de la regidora, “**l'Ajuntament de Sagunt considera prioritari impulsar polítiques integrals que contemplen la prevenció, detecció i eradicació final de les situacions de violència contra les dones de la ciutat. El Pacte ciutadà contra la Violència de Gènere de Sagunt va ser el resultat de l'acord entre la societat civil i l'Ajuntament i té com a objectiu aconseguir un rebuig social de la violència de gènere, així com promoure models alternatius de convivència, en el marc d'una cultura de la pau, per a arribar a una tolerància zero de la violència cap a les dones. Este document és un punt de partida. El Pacte va nàixer amb la voluntat d'estar obert permanentment a noves incorporacions d'entitats que desitgen participar en este objectiu comú. Este document pretén ser un punt de partida, i es renovarà anualment, cada novembre, amb l'assumpció de nous compromisos. Per este motiu, i pel compromís que ha demostrat Sagunt any rere any en la lluita contra les violències masclistes, no podia faltar en este pacte valencià, i considerem necessari s'adherisca a este nou Pacte per a continuar amb la lluita i la visibilització de la violència que s'exercix contra les dones pel simple fet de ser-ho**”.

_

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-s-adherix-al-pacte-valencia-contra-la-violencia-de-genere-i-masclista/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-s-adherix-al-pacte-valencia-contra-la-violencia-de-genere-i-masclista/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-s-adherix-al-pacte-valencia-contra-la-violencia-de-genere-i-masclista/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-s-adherix-al-pacte-valencia-contra-la-violencia-de-genere-i-masclista/)